**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:**

Ministerstvo zahraničných vecí a európskych záležitostí Slovenskej republiky (ďalej len „MZVEZ SR“)

1. **Názov zmluvy:**

*„Dohoda o založení Medzinárodnej nadácie EÚ – LAK“* prijatá 25.10.2016 v Santo Domingo.

1. **Účel a predmet zmluvy a jeho úprava v právnom poriadku Slovenskej republiky:**

Účelom dohody je dosiahnutie plnohodnotného členstva Slovenskej republiky v Medzinárodnej nadácii EÚ-LAK. Dohodou sa zakladá Medzinárodná nadácia EÚ – LAK so sídlom v Slobodnom a hanzovom meste Hamburg v Spolkovej republike Nemecko. Ide o medzinárodnú organizáciu medzivládneho charakteru založenú podľa medzinárodného práva verejného, ktorá sa zameriava na posilnenie medziregionálneho partnerstva medzi EÚ a členskými štátmi EÚ a Spoločenstvom štátov Latinskej Ameriky a Karibiku (CELAC).

Dohoda stanovuje ciele nadácie a všeobecné pravidlá a usmernenia, ktorými sa riadia jej činnosti, štruktúra a fungovanie. Medzinárodná nadácia EÚ – LAK má medzinárodnú právnu subjektivitu a právnu spôsobilosť v rozsahu potrebnom na plnenie svojich cieľov a úloh na území každého zo svojich členov v súlade s ich vnútroštátnymi právnymi predpismi.

1. **Priama úprava práv alebo povinností fyzických osôb alebo právnických osôb**:

Článok 4 (právna subjektivita)

Článok 20 (výsady a imunity)

1. **Úprava predmetu medzinárodnej zmluvy v práve Európskej únie:**

Dohoda o založení EÚ – LAK je upravená v práve Európskej únie. Právomoc k jej uzavretiu je daná z hľadiska primárneho práva právnym základom uvedeným v Hlave III (Spolupráca s tretími krajinami a humanitárna pomoc) Zmluvy o fungovaní Európskej únie v platnom znení, najmä čl. 209 ods. 2 a čl. 212 ods. 1 a 3 ZFEÚ v platnom znení a čl. 37 Zmluvy o Európskej únii. Zo sekundárneho práva možno uviesť:

* rozhodnutie Rady (EÚ) 2016/1873 z 10. októbra 2016 o podpise Dohody o založení Medzinárodnej nadácie EÚ – LAK v mene Európskej únie (Ú. v. EÚ L 288, 22.10.2016) a
* rozhodnutie Rady (EÚ) 2019/593 z 8. apríla 2019 o uzavretí Dohody o založení Medzinárodnej nadácie EÚ – LAK v mene Európskej únie (Ú. v. EÚ L 103, 12.4.2019).

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):**

Dohoda je medzinárodnou zmluvou podľa čl. 7 ods. 4 Ústavy Slovenskej republiky, z ktorej vzniká Slovenskej republike členstvo v medzinárodnej organizácii a ktorá priamo zakladá práva alebo povinnosti fyzických osôb alebo právnických osôb.

1. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):**

Dohoda je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb.

1. **Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo zmeny z dôvodu duplicity:**

V súvislosti s ratifikáciou dohody nie je v súčasnosti potrebné prijať novú legislatívnu úpravu v SR.